Breska ríkisútvarpinu hafa borist fjölmargar kvartanir frá fólki sem finnst umfjöllun um andlát Filippusar drottningarmanns hafa verið of mikil. Hertoginn af Edinborg verður borinn til grafar á laugardag.
Karl Bretaprins minntist föður síns í gær og þakkaði fyrir auðsýndan stuðning sem fjölskyldunni hafi verið sýndur síðan Filippus drottningarmaður lést á föstudagsmorgun.
And, my dear Papa was a very special person who I think above all else would have been amazed by the reaction and the touching things that have been said about him.
Karl sagði föður sinn hafa verið einstakan mann sem hefði líklega orðið forviða á þessum miklu viðbrögðum við andláti hans.
Og viðbrögðin hafa sannarlega verið mikil og umfjöllunin sömuleiðis. Vefmiðlar á borð við BBC og Guardian breyttu viðmóti sínu á vefnum, sem þakin var umfjöllun um Filippus. Forsíður velflestra ef ekki allra dagblaða í Bretlandi prýddu myndir af hertoganum af Edinborg og breska ríkisútvarpið breytti dagskrá sinni í útvarpi og sjónvarpi allan föstudaginn. Vinsælir þættir á borð við East Enders og MasterChef voru látnir víkja fyrir umfjöllun um hertogann í sjónvarpi og dagskrá útvarpsstöðva breska ríkisútvarpsins var sömuleiðis stokkuð upp.
Þetta þótti mörgum Bretum heldur vel í lagt og fjölmargar kvartanir bárust breska ríkisútvarpinu vegna hinnar ítarlegu umfjöllunar á föstudag og laugardag. Svo margar kvartanir bárust reyndar að BBC opnaði sérstaka vefsíðu þar sem fólk gat komið umkvörtunum sínum á framfæri.
En þó að umfjöllunin hafi mögulega keyrt um þverbak hefur Filippusar verið minnst með hlýju og virðingu. Útför hans fer fram á laugardaginn kemur. Samkvæmt sóttvarnarreglum stjórnvalda mega einungis 30 koma saman við slíkar aðstæður svo líklegt er að einungis nánasta fjölskylda hertogans verði viðstödd. Sýnt verður beint frá útförinni í sjónvarpi.
Þó flestir Bretar minnist Filippusar drottningarmanns með hlýju og virðingu þykir mörgum umfjöllun fjölmiðla um andlát hans vera of mikil. Breska ríkisútvarpinu hafa borist fjölmargar kvartanir þess efnis. 